# Invitasjon til å delta i pedagogisk opplæring for gruppeledere, høstsemesteret 2014.

Universitetet i Bergen arrangerer hvert semester et pedagogisk kurs for gruppeledere (kollokvieledere, seminarledere) som skal arbeide med undervisningsoppgaver i løpet av semesteret. Kurset arrangeres av Program for universitetspedagogikk ved Institutt for pedagogikk på Det psykologiske fakultet. Vår erfaring er at deltakerne har størst utbytte av den pedagogiske opplæringen når de faglige arbeidsoppgavene er avklart på forhånd. Kurset gir anledning til å diskutere og planlegge egen undervisning, og det er derfor gunstig at flere gruppeledere fra samme fag deltar samtidig slik at de kan samarbeide om forberedelsene.

Opplæringene består av to moduler. Modul 1 går over to dager (1a + 1b) og modul 2 over en dag. Gruppeledere kan delta i de deler av programmet de ønsker. Normalt deltar flest på modul 1, og den blir derfor gjennomført to ganger: uke 33 og uke 35. Deltakerne velger kun en av ukene. Videre får deltakerne timelønn for å være med(for tiden ca 140 kr/t) dekket over Program for universitetspedagogikk sitt budsjett – med mindre de får betaling for deltakelse av fakultetet der de er tilsatt.

Påmelding skjer individuelt eller samlet for instituttet/fagområdet pr. e-post til: Kare.Helleve@psych.uib.no

Vi ønsker navn, e-postadresse, emnet gruppelederne skal undervise i og moduler og dato påmeldingen gjelder.

**Beskrivelse av modulene**

*Modul 1a (dag 1): Gruppeledelse - hvordan legge til rette for aktiv deltakelse. 6 timer*

Her ser vi på hvordan man kan lede og styre en gruppe studenter som møtes jevnlig til arbeid med faglige oppgaver når det ikke er meningen at gruppeleder skal bruke mesteparten av tiden til å forelese. Modulen har som siktemål å forberede gruppelederne på de faglige og pedagogiske utfordringene som venter dem i det forestående arbeidet. Modulen inneholder arbeid med forberedelse til en samling med studenter.

*Modul 1b (dag 2): Praktisk utprøving av undervisningsledelse. 6 timer*

Dette er en forlengelse av Modul 1a med fokus på praktisk gruppeledelse og utprøving av opplegg. Modulen har som siktemål å demonstrere og diskutere situasjoner i undervisningen og baserer seg på rollespill der noen er ledere og andre er studenter.

*Modul 2: Veiledning og tilbakemelding på skriftlige arbeider. 6 timer*

Her tar vi opp noen sentrale sider ved å gi tilbakemelding på faglige tekster. Dette er en praktisk rettet modul med teksteksempler og gjennomgang av ulike responsnivåer. Modulen er ment for gruppeledere som har ansvar for veiledning og/eller tilbakemelding på tekstoppgaver. Masterstudenter vil også kunne ha nytte av modulen i forbindelse med egen oppgaveskriving. Det er for tiden mange tekstsjangere i bruk ved UiB, så denne modulen bør suppleres med lokale konkretiseringer av fagområdets forventninger til studenttekstene.

**Tid og sted**

*Modul 1a + 1b: Første kull, uke 33*

*Onsdag 13. + fredag 15. august, kl. 9.15 - 15.00*

 *Vilvitesenteret, Thormølensgt 51, 2. etg, seminarrom C/D.*

*Andre kull, uke 35*

*Mandag 25. + tirsdag 26. august, kl. 9.15 - 15.00*

 *Vilvitesenteret, Thormølensgt 51, 2. etg, seminarrom A/B.*

*Modul 2: Onsdag 27. august, kl. 9.15 - 15.00*

 *Vilvitesenteret, Thormølensgt 51, 2. etg, seminarrom C/D.*

Velkommen!

Ivar Nordmo

Program for universitetspedagogikk

Christiesgate 13

Tlf 55582823 / 41649271

ivar.nordmo@iuh.uib.no